Ek kon my sitplek en die stuurwiel gou gemaklik verstel. Die koppelaar, rathefboom en stuur is lig. In die dorp het ek versigtig om al die slaggate en deur die slegte kruisings gery, maar toe ek die Dullstroompad vat, het ek die Micra geroer. Ek is ou skool (Dink 5-liter V8) en ek kon nie die konsep van 'n 900cc driesilinderenjintjie in 'n relatief ruim motor verstaan of aanvaar nie. Watwou. Met die versneller diep in versnel en loop dié Micra soos 'n 1800 van ouds! Ek is teen 120 in vyfde oor die brug by Laske Nakke en ek is gemaklik teen 120 in vyfde oor die bult bo. Geen probleem met krag nie. Daar is genoeg om lekker te wees. Die enjin draai teen 120 in vyfde so 3 000 omwentelinge. Die motor is teen 140 doodstil. Geen pad, veerstelsel, wind of enjingeraas nie. Die veerstelsel is lekker ferm, maar gemaklik. Die motor is koersvas en stuurinsette op spoed veroorsaak minimale bakrol. Remme is baie goed.
Ek het gehou van die Micra se voorkoms, sy rygehalte, vlakke van toerusting (Daar is behoorlike smukspieëls in albei sonskerms), gewillige enjin en gladde ratskakeling. Kritiek? Op hierdie vlak van toerusting behoort die agterruite ook elektries te wees.Alles in ag genome is hierdie waarskynlik die beste motor wat ek vanjaar toetsbestuur het. En ek verneem hy verkoop reeds baie goed. Gaan kyk gerus by Longtom Nissan na die nuwe Micra.